Ariana Grande-bloedbad: Sewe nou vasArgieffoto: Ariana Grande Die polisie het tot dusver sewe mense op twee kontinente in hegtenis geneem in verband met die aanval tydens die popster Ariana Grande se konsert in die Manchester Arena in Engeland Maandagaand waartydens 22 mense in ŉ selfmoordbomontploffing dood is. Die Manchester-polisie het die jongste twee inhegtenisnemings Donderdag op Twitter bekend gemaak. Een van die mans is tydens ŉ klopjag in die Withington-omgewing in hegtenis geneem en die ander inhegtenisneming is in die Manchester-omgewing gedoen. Die ander inhegtenisnemings is onder meer in Tripoli gemaak en volgens berigte is sommige van die vermeende selfmoordbomaanvaller, Salman Abedi (22), se familielede van die mense wat in hegtenis geneem is. Die Islamitiese Staat (Isis) het Dinsdag verantwoordelikheid vir die aanval aanvaar. Maroela Media het voeër berig die ontploffing het omstreeks 22:30 deur die arena geruk kort nadat Grande opgetree het. Die skare was glo besig om die arena te verlaat toe dit gebeur het. Talle video’s is later op sosiale media gedeel waarin gesien kan word hoe mense huilend en skreeuend uit die arena hardloop. Nagenoeg 60 mense is beseer. Grande het Dinsdag op Twitter reageer en gesê sy is “gebroke” deur die nuus van die groot sterftal. “Ek kan met my hele hart sê, ek is so, so jammer. Ek het nie woorde nie,” het sy op Twitter gesê. Sy is nie in die aanval beseer nie. Sy het sommige van haar Dangerous Woman-optredes as deel van haar Europese toer gekanselleer.